Klausimų grupės diferencijuotos pagal jūsų studijų knygelės (studento pažymėjimo) paskutinį skaitmenį. Klausimų grupę sudaro keturi klausimai: du iš temų iki kaupiamosios pensijų sistemos (1-5 temos) du iš likusių (6-14 temos). Dauguma laikėte dalinį egzaminą, todėl atsakinėkite tik į du paskutinius klausimus (nesvarbu, kokie pirmi du klausimai), bet nelaikiusieji dalinio egzamino turi atsakyti į visus keturis.

Atsakymus įkelkite į VMA. Jei kas neveiktų ar nesuveiktų, galite atsakymus atsiųsti ir mano paštu tmedaiskis@gmail.com, bet nebūtina. Jei norėtumėte ko paklausti, po 14 val. būsiu prisijungęs prie mūsų ryšio per Teams, kurį naudojome per paskaitas.

Orientuojamės maždaug į valandą rašymo (atsakinėjantiems į 4 klausimus – 2 val.) Jei labai reikia ir norite daugiau pasakyti, galite atsakinėti ir šiek tiek (15-20 min.) ilgiau.

Atsakant į klausimus, kaip visada pabrėžiu, svarbiausia ne tiek kažkokių faktų, „punktų“ ar dar koks kitas kanonizuotas sąrašas. Žinoma, be pagrindinių faktų nėra apie ką samprotauti, net jei samprotavimą, argumentavimą, vertinimą laikome svarbesniu už pačius faktus. Vis dėlto visais klausimais iš jūsų tikimasi argumentavimo ir vertinimo, pasitelkiant ne tik to konkretaus klausimo, bet ir platesnį kontekstą. Jūsų žinias parodys ne tik ir ne tiek faktų išvardinimas, kiek mokėjimas atsirinkti, ką tuo klausimu svarbiausia pasakyti, argumentavimas ir vertinimas platesniame visų dalyko temų kontekste. Jokiu klausimu nelaukiu iš jūsų kanonizuoto „teisingo“ ir išzubrinto atsakymo, gal jo vieno ir nėra. Todėl ir nedarau egzamino kaip „taip/ne“ testo. Noriu vertinti, kaip kvalifikuotai (o ne kaip „žmogus iš gatvės“) samprotaujate pateiktais klausimais. Vien skaidrėse esančios medžiagos kopijavimas kels didelių abejonių, ar užskaityti atsakymą.

Atsakymo lape pradžioje nepamirškite nurodyti vardo, pavardės, numerio, o taip pat ar darėte pranešimą seminare ir kokia tema.

Sėkmės!

*1 variantas. Studijų knygelės numerio paskutinis skaitmuo 0 ar 1*

1.1 Kas yra einamojo finansavimo *(payg)* ir kaupiamoji *(funded*) pensijų sistemos? Kuo kaupiamoji pensijų sistema pranašesnė už einamojo finansavimo? Kuo einamojo finansavimo sistema pranašesnė už kaupiamąją?

1.2 Liberalus, konservatyvus ir socialdemokratinis socialinės apsaugos modeliai: pagrindiniai skirtumai.

1.3 Kokios gali būti išmokos iš pensijų fondų? Paaiškinkite kiekvienos iš galimų išmokų rūšių esmę. Kodėl ir kada įstatymas riboja galimybę pasiimti visą sukauptą II pakopos pensijų fonde sumą, sulaukus pensijos amžiaus?

1.4 Kodėl ir kaip ribojamos motinystės draudimo išmokos, jei gavėjas dirba? Ar tai teisinga? Kodėl tada neribojama išmoka vaikui?

*2 variantas. Studijų knygelės numerio paskutinis skaitmuo 2 ar 3*

2.1 Socialinės apsaugos reikalingumas ir esmė. Socialinis ir „aktuarinis“ draudimas: kodėl nepakanka privataus „aktuarinio“ draudimo, bet reikalingas privalomas socialinis draudimas? Kodėl jo vykdytojas turi būti valstybė? Socialinio ir „aktuarinio“ draudimo panašumai ir skirtumai.

2.2 Kuo motyvuojant Lietuvos socialinio draudimo pensijos padalintos į bendrąją ir individualiąją dalis? Kokios šių dalių proporcijos vidutinėje pensijoje. Kodėl?

2.3 Kaupiamosios pensijų sistemos įsteigimo nuo 2004 m. priežastys, tikslai ir lūkesčiai finansinio sistemos tvarumo ir pensijų adekvatumo požiūriu. Ar jie pasiteisino?

2.4 Kuo skiriasi universali (kategorinė) ir atsižvelgianti į gavėjo turtą ir pajamas socialinė parama? Kuo viena pranašesnė už kitą? Kokias vienos ir kitos rūšies išmokas Lietuvoje žinote? Trumpai paaiškinkite kiekvienos jų paskirtį.

*3 variantas. Studijų knygelės numerio paskutinis skaitmuo 4 ar 5*

3.1 Lietuvos pensijų sistemos sudėtinės dalys. Kuo skiriasi jų paskirtis ir principai, kuriais remiasi įvairių tipų pensijos. Kas yra pensijų sistemos pakopos? Kuo skiriasi pakopų samprata Pasaulio Banko ir Europos Sąjungos dokumentuose?

3.2 Nuo ko priskaitomos socialinio draudimo įmokos? Kur jos patenka? Kodėl įmokų tarifai taip radikaliai pasikeitė nuo 2019 metų? Kartais vietoj „socialinio draudimo įmokos“ pasakoma „Sodros mokesčiai“. Kuo tai pagrįsta? Ar teisinga taip sakyti?

3.3 Paaiškinkite anuiteto sąvoką. Kas turėtų administruoti anuitetus ir kas juos dabar administruoja Lietuvoje? Kokios šiuo metu yra anuitetų rūšys ir kuo jos skiriasi? Kuo problematiški anuitetai? Kodėl jie privalomi, sukaupus atitinkamą sumą?

3.4 Paaiškinkite principus, kaip Lietuvoje nustatoma, ar asmuo pagal turimą turtą ir pajamas turi teisę gauti socialinę paramą.

*4 variantas. Studijų knygelės numerio paskutinis skaitmuo 6 ar 7*

4.1 Kokiomis priemonėmis reikėtų veikti, kad senėjant visuomenei būtų garantuota apsauga senatvėje? Ar kaupiamasis pensijų būdas *(funded*) geriau negu einamasis *(pay-as-you-go)* sprendžia senėjimo iššūkius pensijų sistemai? Kokie argumentai šiuo klausimu pateikiami?

4.2 Kas yra atvirkštinės arba nepalankios atrankos (*adverse selection*) reiškinys draudime. Kiek jis aktualus socialiniam ir komerciniam (aktuariniam) draudimui?

4.3 II pensijų pakopos (kaupiamosios) finansavimas. Pagrindiniai pokyčiai nuo veikimo pradžios. Kodėl jie buvo daromi? Kaip ir kodėl buvo ginčijamas ankstesnis finansavimo būdas ir kas iš esmės pakeista nuo 2019 metų? Kodėl ginčijamas ir dabartinis finansavimo būdas?

4.4 Kuo skiriasi ES socialinės apsaugos koordinavimo ir harmonizavimo sąvokos?

*5 variantas. Studijų knygelės numerio paskutinis skaitmuo 8 ar 9*

5.1 Kaip suprantate, kas yra „virtualių sąskaitų“ arba NDC (*Notional defined contributions*) pensijų sistema? Kokie galimi jos pranašumai ir trūkumai, lyginant su veikiančia Lietuvos sistema?

5.2 Kodėl socialinio draudimo atsiradimas buvo radikalus pokytis socialinės apsaugos raidoje? Kuo dabartinė socialinės apsaugos koncepcija iš esmės skiriasi nuo vyravusios beveik iki XX amžiaus?

5.3 Kuo sveikatos draudimas skiriasi nuo ligos ir motinystės draudimo? Kokia sveikatos draudimo specifika, lyginant su kitomis socialinio draudimo rūšimis? Kaip finansuojamas sveikatos draudimas?

5.4 Kodėl manoma, kad „skurdo rizikos lygis“ matuoja tik pajamų nelygybę, o ne skurdą? Ar dvigubai padidėjus visų gyventojų pajamoms „skurdo rizikos lygis“ sumažės? Kodėl? Kuo šiuo požiūriu pranašesnis absoliutaus skurdo matas? Kaip Lietuvoje dabar vadinasi šiam skurdui matuoti taikomas rodiklis ir kaip jis nustatomas? Kaip skiriasi skurdo lygis (taip pat ir vyresnio amžiaus žmonių skurdo lygis) pagal absoliutų ir pagal santykinį matą? Kodėl?